Here is a page extracted from Wikipedia that may contain CSS, HTML, and a lot of unformatted text.

Title: Figo
Content: O figo u figa (d'o latín <FICU(S) y <FICA, respectivament) ye a infructescencia comestibles d'a figuera, árbol caducifolio que se cautiva en principalment ta la suya obtención, y que se troba asilvestrau a sobén en as rechions a on que se'n cautiva.

Os figos son siconos, un tipo peculiar d'infructescencias que se producen por a polinización entomofila d'as flors que concaben, cuan encara son inflorescencias, por parte de cualques especies d'insectos himenopteros.

Historia
S'ha trobau restas subfósils de figos en poblaus proto-neoliticos d'Orient Meyo, como en o chacimiento de Gilgal I, en a val d'o río Chordán, datadas d'entre o 9400 aC y o 9200 aC. Bels autors consideran que o cautivo d'a figuera podría estar más antigo que o de trigo y o segal, que tradicionalment s'ha considerau como os primers vechetals domesticaus por l'hombre, y que por contra podría haber estau pionero en chunto con o de l'hordio.

Marco Porcio Catón, en a suya obra De Agri Cultura, da treslau d'os usos que teneban lo menos ueito variedaz de figos en a epoca romana.

Nombres

A forma femenina «figa», que dimana directament d'a forma latina <FICA, una variant de <FICUS, s'emplega en a mayor parte d'as comarcas nort-orientals d'Aragón en l'actualidat: en o Semontano de Balbastro, Sobrarbe, Ribagorza y a Cinca Meya en o dominio lingüistico aragonés. S'ha documentau en a val de Chistau, en Tella, en a Espunya, en Nerín, en a Ribera de Graus, en Radiquero y Salas Altas, y dica en as poblacions d'a val d'o río Mezquín, en o Baixo Aragón, se conserva ista forma femenina como parola de substrato aragonés en o castellano actual.

A forma masculina, «figo», ye a sola forma que se conoix como autoctona en poblacions de a zona nort-occidental, como en Agüero y en Ansó, pero coexiste con «figa» lo menos en Chistau y Baixo Penyas y en a Buerda. Particularment, en estudios feitos por Fernando Romanos y Fernando Blas, se conoix que tanto en Baixo Penyas como en a val de Chistau i ha bel matiz de diferencia d'entre luso de «figo» y «figa», en estando «figa» a parola que os autoctonos fan servir ta nombrar una variedat d'ista fruita, de menor mida, a la cual en cheneral le dicen «figo». Iste matiz no ha estau reculliu por garra mas autor, y mismo en a Buerda, a on que se conoix l'uso de as dos formas, son perfectament intercambeables y sinonimas d'entre si.

Se veiga tamién
 Sicono.
 Figuera.
 Mora.
 Breva.
 Figa de flor.
 Figón.

Referencias

Vinclos externos

Fruitas
Fitonimia
Ficus
Fruitos d'agüerro
Fruitos de verano